《丹丘先生歌》
元代·戴良

丹丘先生好仙灵，自言手把天地扃。雷公电母听使令，众真狎恰通丁宁。

时秋奰屃气不清，海头八月神涛倾。天河咫尺连沧瀛，风雷雨蚀不暂停。

云林老臣却膻腥，欲召群仙来降精。奈此淋淫时所丁，海娲岳姥湿辎軿。

丹丘先生溘上征，坐驱羽驾逆云行。赤龙胜御青鸟迎，手执芙蓉朝玉京。

告道祠官竭精诚，冀陈脩俎灵爽呈。天胡夺是两眼睛，有光不照孤羁情。

顷之飙风翩以轻，旗旄毵㲚拥飞旌。口含天语悄无声，为臣特借三日晴。

扶桑旸谷晓曜赪，百拜杂沓天路平。丹丘先生下太清，首峨琼弁被玉缨。

望中恍惚倏若惊，訇然向我振威狞，曷不从之学长生。

作者简介：（1317—1383）元明间浦江人，字叔能，号九灵山人，又号云林。通经、史百家暨医、卜、释、老之说。初习举子业，寻弃去，学古文于黄、柳贯、吴莱。学诗于余阙。元顺帝至正十八年，朱元璋取金华，召之讲经史。旋授学正。不久逃去。顺帝授以淮南江北等处儒学提举。后避地吴中，依张士诚。见士诚将败，挈家泛海，抵登、莱。欲行归扩廓军，道梗，侨寓昌乐。元亡，南还，变姓名，隐四明山。明太祖物色得之，召至京师，试以文，欲官之，以老疾固辞，忤旨。逾年自杀。良为诗风骨高秀，眷怀宗国，多磊落抑塞之音。有《九灵山房集》。